**Likumprojekta "Grozījumi Apcietinājumā turēšanas kārtības likumā"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2013. gada 4. februāra rīkojumu Nr. 38 "Par Administratīvo sodu sistēmas attīstības koncepciju" tika atbalstīti Administratīvo sodu sistēmas attīstības koncepcijas kopsavilkumā ietvertie risinājumi, paredzot nozaru kodifikāciju. Ņemot vērā minēto, Tieslietu ministrija ir izstrādājusi grozījumus Apcietinājumā turēšanas kārtības likumā, nosakot administratīvo atbildību apcietinājuma izpildes jomā un kompetenci administratīvā pārkāpuma procesā. Likumprojekts stājas spēkā vienlaicīgi ar Administratīvās atbildības likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Ministru kabineta 2013. gada 4. februāra rīkojumu Nr. 38 "Par Administratīvo sodu sistēmas attīstības koncepciju" tika atbalstīti Administratīvo sodu sistēmas attīstības koncepcijas kopsavilkumā ietvertie risinājumi, tai skaitā, paredzot nozaru kodifikāciju. Likumprojekts "Grozījumi Apcietinājumā turēšanas kārtības likumā" (turpmāk - Likumprojekts) ir izstrādāts atbilstoši Ministru kabineta 2014. gada 22. aprīļa sēdes protokola Nr. 24 26. § "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2.1. apakšpunktā noteiktajam uzdevumam izstrādāt attiecīgās nozares likumprojektus, kuros iekļaut visus šajā nozarē saglabājamos administratīvos pārkāpumus un noteikt kompetento iestādi, kurai piekritīga soda piemērošana. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Administratīvo pārkāpumu kodekss (turpmāk - LAPK) zaudēs spēku 2020. gada 1. janvārī, kad spēkā stāsies Administratīvās atbildības likums.  Likumprojekts tika izstrādāts, lai nodrošinātu administratīvo pārkāpumu kodifikāciju attiecībā uz administratīvajiem pārkāpumiem apcietinājuma izpildes jomā un noteiktu kompetenci administratīvo pārkāpumu procesā.   1. Likumprojektā noteikts papildināt Apcietinājumā turēšanas kārtības likumu ar aizliegumu apmeklēt izmeklēšanas cietumu, atrodoties alkohola, narkotisko, toksisko vai psihotropo vielu ietekmē. Likumprojektā noteiktais aizliegums ierasties izmeklēšanas cietumā, lai apmeklētu apcietinātos vai pildītu profesionālos pienākumus, alkohola, narkotisko, toksisko vai psihotropo vielu ietekmē noteikts, ņemot vērā to, ka personas nereti ieslodzījuma vietas apmeklē acīmredzamā minēto vielu ietekmē, apdraudot apcietinātās personas un izmeklēšanas cietuma amatpersonas un darbiniekus un traucējot drošības līdzekļa – apcietinājums – izpildi.   Likumprojektā minētais attiecībā uz izmeklēšanas cietuma apmeklēšanu profesionālo pienākumu pildīšanai attiecas uz dažādu konfesiju pārstāvjiem, izglītības iestāžu darbiniekiem, komersantiem (ar kuriem Ieslodzījuma vietu pārvaldei ir noslēgts līgums konkrētu darbu izpildei), nevalstisko organizāciju pārstāvjiem u.c.  Likumprojektā minētais neattiecas uz izmeklēšanas cietuma amatpersonām, jo tām par šādu pārkāpumu darba vietā paredzēta disciplināratbildība.  2. LAPK 178. pantā ir noteikta administratīvā atbildība par vielu, izstrādājumu un priekšmetu nelikumīgu nodošanu personām, kuras ievietotas iepriekšējā apcietinājuma vietās, brīvības atņemšanas vietās vai citās no sabiedrības izolējošās vietās, vai vielu, izstrādājumu un priekšmetu nelikumīgu saņemšanu no tām.  Atbilstoši Apcietinājumā turēšanas kārtības likuma 8. panta pirmajā daļā noteiktajam izmeklēšanas cietumu iekšējās kārtības noteikumi nosaka individuālai lietošanai izmeklēšanas cietumos atļauto mantu sarakstu un daudzumu. Turpat 13. panta pirmās daļas 11. punktā ir noteikts, ka apcietinātajam ir tiesības glabāt pie sevis individuālai lietošanai atļautās mantas, izmeklēšanas cietuma veikalā iegādātos pārtikas produktus, saņemt ar sūtījumiem un pienesumiem nepārtikas preces izmeklēšanas cietumu iekšējās kārtības noteikumos paredzētajā kārtībā un daudzumā.  Ministru kabineta 2007. gada 27. novembra noteikumu Nr. 800 "Izmeklēšanas cietuma iekšējās kārtības noteikumi" 4. pielikumā ir noteikti tie priekšmeti un pārtikas produkti, kurus apcietinātajam ir tiesības glabāt, kā arī 10. pielikumā ir noteikti tie priekšmeti, kuri pieļaujami sūtījumos un pienesumos.  Atbilstoši Apcietinājumā turēšanas kārtības likuma 35. panta 4. punktā noteiktajam par rupju izmeklēšanas cietumu iekšējās kārtības noteikumu pārkāpumu tiek uzskatīta alkohola, narkotisko vai psihotropo vielu lietošana, glabāšana vai izplatīšana. Uz apcietināto administratīvā atbildība par šo vielu, izstrādājumu un priekšmetu, kas saistīta ar alkoholu, narkotiskām, toksiskām vai psihotropām vielām nodošanu citām personām neattiecas, jo atbilstoši Apcietinājumā turēšanas kārtības likumā noteiktajam par minēto pārkāpumu apcietinātajam paredzēts disciplinārsods.  Izvērtējot ieslodzījuma vietās reģistrēto administratīvo pārkāpumu notikumu skaitu un veidus, tika konstatēts, ka apmeklētāji ieslodzījuma vietās 2017. gadā un 2018. gadā ir izdarījuši 128 administratīvos pārkāpumus, kas pārsvarā ir saistīti ar aizliegto priekšmetu (mobilo telefonu, to sastāvdaļu un SIM karšu u.c. nodošanu), narkotisko un psihotropo vielu un izstrādājumu nelikumīgu, no pārbaudes slēptu nodošanu vai mēģinājumu jebkurā veidā tos nodot personām, kuras atrodas ieslodzījuma vietā. Tāpat 2017. gadā ir konstatēti 155, bet 2018. gadā - 154 reģistrēti nelikumīgu priekšmetu nodošanas gadījumi ieslodzījuma vietās, kas nav atzīti par administratīviem pārkāpumiem.  Par LAPK 178. pantā noteikto pārkāpumu 2016. gadā tika pieņemti 75 lēmumi par administratīvās atbildības piemērošanu, 2017. gadā - 102 un 2018. gadā - 78 lēmumi.  Normatīvajos aktos nav noteiktas tiesības Ieslodzījuma vietu pārvaldei veikt administratīvā pārkāpuma procesu.  Saskaņā ar Ieslodzījuma vietu pārvaldes likuma 2. panta pirmajā daļā noteikto Ieslodzījuma vietu pārvalde ir Tieslietu ministrijas padotībā esoša valsts pārvaldes iestāde, kas īsteno valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. Ņemot vērā minēto un, izvērtējot Ieslodzījuma vietu pārvaldes kompetenci, Tieslietu ministrija ir atzinusi, ka kodificējot nozaru politiku administratīvo pārkāpumu jomā nav lietderīgi izveidot Ieslodzījuma vietu pārvaldei jaunu līdz šim nebijušu funkciju – veikt administratīvo pārkāpumu procesu, jo tā nesakrīt ar iestādes darbības mērķi un būtu nepieciešami būtiski papildu finanšu resursi, kā arī būtiski palielinātos administratīvais slogs, lai nodrošinātu kvalitatīvu un efektīvu jaunu pienākumu izpildi.  Tieslietu ministrija pamatoti izvērtēja līdzšinējo administratīvo pārkāpumu praksi ieslodzījuma vietās kopsakarā ar Ieslodzījuma vietu pārvaldei nepieciešamajiem resursiem, lai nodrošinātu kvalitatīvu un efektīvu līdz šim nebijušu administratīvo pārkāpumu izskatīšanas pienākuma izpildi. Ieslodzījuma vietu pārvalde ir aprēķinājusi iespējamos papildu finanšu līdzekļus, kas sastāda 226 259 *euro* apmērā ik gadu papildus nepieciešamo 12 amata vietu ieviešanai Ieslodzījuma vietu pārvaldes amatpersonu atlīdzībai.  Tieslietu ministrijas ieskatā nav lietderīgi piešķirt Ieslodzījuma vietu pārvaldei papildu jaunu kompetenci.  Ņemot vērā minēto, Tieslietu ministrijas ieskatā tuvākā līdzīgā kompetence ir noteikta Valsts policijai, kurai gan šobrīd atbilstoši LAPK noteiktajam, gan arī turpmāk, kad spēkā stāsies jaunais Administratīvās atbildības likums, ir noteiktas administratīvā pārkāpuma procesa veikšanas tiesības.  Arī Administratīvās atbildības likumā Ieslodzījuma vietu pārvalde nav paredzēta kā iestāde, kas ir kompetenta veikt administratīvo pārkāpumu procesu un administratīvi aizturēt personu. Tomēr, ņemot vērā administratīvo pārkāpumu apcietinājuma izpildes jomā bīstamību un nodarījuma sekas, Likumprojektā ir noteikta Valsts policijas kompetence veikt administratīvo pārkāpumu procesu apcietinājuma izpildes jomā. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Ieslodzījuma vietu pārvalde. |
| 4. | Cita informācija | Likumprojekts tika skatīts Latvijas Administratīvo pārkāpumu kodeksa pastāvīgas darba grupas 2019. gada 28. marta sēdē. Darba grupa izteica priekšlikumus Likumprojekta pilnveidošanai. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts vērsts uz apcietinātajām personām un personām, kuras apmeklē izmeklēšanas cietumu, ieslodzījuma vietu un Valsts policijas amatpersonām.  Personu tiesības un pienākumus Likumprojekts nemaina, bet nosaka administratīvo atbildību apcietinājuma izpildes jomā. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums ir izstrādāts, izvērtējot un pārņemot attiecīgās normas no LAPK par pārkāpumiem apcietinājuma izpildes jomā.  Likumprojektā paredzētajam tiesiskajam regulējumam nav ietekmes uz tautsaimniecību un administratīvo slogu, jo tā regulējums nemaina sabiedrības mērķgrupas un institūciju tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Likumprojekts neparedz jaunus informācijas sniegšanas un uzglabāšanas pienākumus sabiedrības mērķgrupām un institūcijām. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts tiek virzīts kopā ar grozījumiem Latvijas Sodu izpildes kodeksā (VSS-407) un grozījumiem Ieslodzījuma vietu pārvaldes likumā (VSS-408). |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka Likumprojekts skar ierobežotu sabiedrības loku – apcietinātās personas un to apmeklētājus, tad plašas sabiedrības informēšanas aktivitātes nav nepieciešams veikt. Tāpat Likumprojekts pēc būtības neparedz izmaiņas administratīvajā atbildībā par pārkāpumiem Likumprojektā regulētajā jomā. |
| 2. | Sabiedrības līdzdalība projekta izstrādē | Likumprojekts 2019. gada 30. aprīlī tika ievietots Tieslietu ministrijas tīmekļvietnē sadaļā "Sabiedrības līdzdalība" <https://www.tm.gov.lv/lv/cits/pazinojums-par-lidzdalibas-iespejam-tiesibu-aktu-grozijumi-latvijas-sodu-izpildes-kodeksa-izstrades> pirms tā iesniegšanas izsludināšanai Valsts sekretāru sanāksmē, nodrošinot iespēju sabiedrības pārstāvjiem izteikt viedokli rakstiski atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1apakšpunktā minētajam**.** |
| 3. | Sabiedrības līdzdalības rezultāti | Sabiedrības pārstāvju viedokļi līdz noteiktajam termiņam netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ieslodzījuma vietu pārvalde, Valsts policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs Ieslodzījuma vietu pārvaldes un Valsts policijas institucionālo struktūru un tā īstenošanai nav nepieciešams izveidot jaunas institūcijas, reorganizēt vai likvidēt esošās. |
| 3. | Cita informācija | Likumprojekta izpildē iesaistītās institūcijas to realizēs esošā finansējuma ietvaros. |

Iesniedzējs:

Ministru prezidenta biedrs,

tieslietu ministrs Jānis Bordāns

*France-Bamblovska 67036751*

*keta.france-bamblovska@tm.gov.lv*